Dr. M.J. du Plessis Gereformeerde Kerk Bellville Datum: 9 Januarie 2005 (aand)
Sing vooraf: Skrifberyming 2-4:2 (33); Skrifberyming 8-1:1, 2 (13); [Psalm 25:7; Psalm 81:12; Psalm 105:5.]
Kom ons begin hierdie ontmoeting met God deur openlik teenoor mekaar en teenoor God te verklaar:
Lofpsalm 89:1, 11, 17
Skriflesing: 1 Korintiërs 6
Teks: Kategismus Sondag 26; 1 Korintiërs 6:1 - 11
…maar julle het jul laat afwas, maar julle is geheilig, maar julle is geregverdig in die Naam van die Here Jesus en deur die Gees van onse God. (1 Korintiërs 6:11 AFR53)
Die Here praat hier met mense wat eers ongelowiges was, maar wat toe tot bekering gekom het, en wat toe gedoop is. Nou is hulle lidmate van die gemeente wat in Korinte is. Die teksvers verwys spesifiek na die doop en wat die doop beteken: Die dopelinge het met hulle doop die bevestiging gekry van twee dinge:
Hulle is geregverdig in die Naam van die Here Jesus
en hulle is geregverdig deur die Gees van onse God.
Die sakramente van die Doop en die Nagmaal is so belangrik dat ons altyd weer moet ondersoek wat die Here daarmee openbaar. Ons gee aandag aan drie sake:
1. Die geskiedenis van die sakramente
2. Die Doop en wat daarmee saamgaan
3. Die opdrag van die Sakramente
Sakramente is net bedoel vir gelowiges.
Hulle is seëls van God se groot genade oor die gelowiges.
Hulle is die waarmerke daarvan dat God die gelowiges almal in sy genadeverbond insluit.
Die Here het deur die gang van die tyd twee sakramente ingestel:
en die Nagmaal.
Hulle word egter nie geskei en apart van Christus gesien nie, want
Altwee preek die dood en opstanding van Christus.
Altwee preek - deur Jesus Christus dood en opstanding - die opstanding van die gelowiges.
Altwee die sakramente is aanvanklik in die Ou Testament ingestel. Ook in ‘n bepaalde volgorde:
Eers is daar die besnydenis.
Dit word bedien op die agste dag na ’n seuntjie gebore is.
Dan kom daar later die Pasga – met die uittog uit Egipteland.
Dit word gebruik deur almal ouer as twaalf jaar – wat uit die verbond was.
Onder die ou verbond kry ons dus hierdie beginsel dat iemand eers in die uitverkore volk ingelyf moes wees, voordat hy die Pasga kon gebruik.
Daarin is dit al klaar duidelik dat die doop die Nagmaal voorafgaan, want in die Nuwe Verbond word die besnydenis die doop en die pasga die Nagmaal.
Die betekenis bly egter dieselfde:
Deur die doop word ons in die verbondsvolk ingelyf.
Deur die Nagmaal vier ons die verlossing van die verbondsvolk uit die sonde en die dood uit in die ewige lewe by God in.
Die Jode het hulle kinders op ‘n baie vroeë ouderdom laat geloofsbelydenis aflê.
Gewoonlik wanneer hulle twaalf jaar was, wanneer hulle dan die pasga begin gebruik het.
Die rede daarvoor was omdat hulle destyds baie vroeg getrou het. Die meisies was gemiddeld op 14-jarige ouderdom moeder van hulle eerste kind.
Ons mag nie hieruit die afleiding maak dat die pasga minder belangrik was as die besnydenis nie, omdat die besnydenis op die agste dag al bedien was en die pasga eers op 12-jarige ouderdom nie.
Albei was presies ewe belangrik, want:
Iemand wat nie sy seuns besny het nie,
asook diegene wat versuim het om die pasga te vier, is met die dood gestraf.
Hoeveel van ons sou vandag hier gewees het as ons hierdie wet nog so streng toegepas het, soos wat die Here dit in die ou verbond geeis het?
Soos as ons byvoorbeeld aan ons lidmate die doodstraf moes voltrek wanneer hulle sonder rede nie hulle kinders doop nie, of van die nagmaal af wegbly!
Ons kan gerus maar weer daarvan kennis neem, want dis hoe God daaroor voel!
Dis nie net wat met ons sal gebeur wanneer ons nie ons kinders doop nie! Dit is ook wat ons gaan oorkom as ons hulle doop, maar ons voed hulle nie behoorlik in die vrees van die HERE op nie!
Daar is in die Bybel ‘n groot ooreenkoms tussen die betekenis van die salwing in die Ou Testament en die Nuwe Testament, en die heilige doop.
‘n Profeet is byvoorbeeld gesalf op bevel van die Here.
Dan is daar salf of olie wat lekker ruik oor sy hoof en sy hare uitgegiet, dat dit afgeloop het tot op sy skouers.
Die salwing was die teken, en die lieflike geur was die teken dat die Gees van God nou met hom was.
Die salwing was dus ‘n teken dat iemand tot daardie amp uitverkies is.
Verder was die salwing die teken dat hierdie persoon wat nou gesalf is, van God af die wysheid ontvang om sy amp te kan uitoefen en die vrees van die Here te kan leer aan diè na wie toe hy gestuur is.
Net so is dit met die doop. Dis ‘n goddelike roeping, maar ook ‘n bevel.
Verder is dit ‘n teken en ‘n seël van God se besondere genade oor die een wat gedoop word.
Dis die vrug van die uitverkiesing. Met ander woorde, jy word deur God gedoop, omdat Hy daarmee sigbaar aan jou toon dat jy ‘n uitverkorene is wat deel in die verlossing van die Here Jesus Christus.
Verder kan ons sê dat die doop ‘n inlywing in die gemeente is.
Iemand word nie eers ‘n lidmaat van die kerk wanneer hy of sy belydenis van geloof doen nie.
‘n Gedoopte kind is net so lidmaat van die kerk as wat ‘n lidmaat is wat belydenis van geloof afgelê het.
Die doop is by al hierdie dinge ook ‘n sigbare bewys van God dat Hy ons bekwaam maak vir ons roeping en taak as gelowiges.
Eerstens deur die wil van die Vader,
verder deur die genade van Christus
en net so deur die inwoning van God die Heilige Gees.
Om gedoop te wees in Christus, beteken dat jy nou ‘n Christen is.
Die kinders is net sulke christene soos wat die belydende lidmate dit is!
Ons christene is almal profete, priesters en konings.
Ons is met ons doop as’t ware gesalf daarvoor, want nou het ons die salwing van die Heilige Gees.
Jesus Christus het Hom laat doop.
Hy het na Johannes toe gegaan sodat hy Hom kon doop.
Dis gedoen sodat alle geregtigheid vervul kon word.
Toe stuur Jesus die twaalf apostels uit.
U moet tog net onthou hoe daardie utisending plaasgevind het! Dit was ‘n geweldige oomblik!
Jesus was dood; Hy is gekruisig en begrawe.
Toe staan Hy op en verskyn aan die mense.
Hy bestel toe die dissipels op die berg.
Hulle daag daar op en Jesus verskyn aan hulle. Onmiddellik as hulle Hom daar sien, aanbid hulle Hom!
In hierdie gebedsoomblik kom Jesus nader geloop na hulle toe en Hy sê dat alle mag in die hemel en op die aarde aan Hom gegee is. Dan sê Jesus vir die dissipels:
Gaan dan heen, maak dissipels van al die nasies en doop hulle in die Naam van die Vader en die Seun en die Heilige Gees; en leer hulle om alles te onderhou wat Ek julle beveel het.
Volgens Mattheüs was dit die laaste woorde wat Jesus aan hulle gesê het voordat Hy in die hemel opgeneem is.
Die koninkryk van God is heilig.
Daarom ontvang elkeen wat daar ingaan die teken van heiligheid en die seël van sy genade.
Ons roeping word deur ons doop bevestig.
Ons word geroep in ‘n nuwe verbond met die Gees van God as ons Leidsman in die uitvoering van hierdie verbond.
Ons moet net nie die fout maak om die laaste deel van die doopopdrag te vergeet nie!
En leer hulle om alles te onderhou wat Ek julle beveel het!
Iemand buite die verbond moet eers onderrig word. Maar ook ons kinders wat binne die verbond is, moet in hierdie leer onderrig word.
Dit beteken dat iemand wat weet wat die inhoud van God se raadsplan is, en wat weet van die verlossing deur die Here Jesus Christus, en hierdie verlossing verwerp, met ander woorde, die leiding van die Heilige Gees verwerp, se kinders mag nie gedoop word nie.
Dit beteken verder ook dat elkeen van ons die dure plig het om ons gedoopte kinders in die leer behoorlik te onderrig, totdat hulle eendag belydenis van geloof aflê, en daarmee die geloofsverantwoordelikhede op eie skouers neem.
As ons wat ouers is, dit nie doen nie, verdien ons die dood voor die Here. Dis hoe dit in die Ou Testament was.
Dis nie genoeg as ons kinders in die katkisasie onderrig word nie.
Dis maar ‘n baie klein deel van ons kinders se geloofsopvoeding.
Ons moet hulle leer bid.
Ons moet hulle leer om op God te vertrou.
Ons moet hulle leer om weer uit die sondes op te staan en sterker in die geloof vorentoe te beweeg.
Ons het dit teenoor God beloof toe u daardie verbondskind ten doop gehou het sodat die Here hom beseël het as ‘n uitverkorene.
Dit bring ons by die skadukant van die doop.
Die doop is die teken van skuldvergifnis.
Weet jou kind wat is sondeskuld?
Weet hy waarheen hierdie sondeskuld of sonde hom neem as God nie ingryp en hom daaruit ruk nie?
Het jou kind God lief?
Ons self verstaan nie meer presies wat majesteit beteken nie - God se majesteit! Geliefde ouers, God gaan ons hieroor eendag in die gerig bring.
En nou aan u, kinders van die Here:
U doop verplig u tot reinheid.
Die Heilige Gees wek julle op om te leer en om te groei in julle geloof, want soos julle grootword, moet julle die verpligtinge van die kerk oorneem en die koninkryk van God sal oor ‘n paar jaar deur julle voortgebou moet word.
Die feit dat julle gedoop is, verplig julle tot gehoorsaamheid aan die HERE. Vertrou dan die Here, want Hy het sigbaar sy trou aan julle bewys.
Daarom moet u stry om heilig te lewe.
Geliefdes, wat vir ons kinders geld, geld nog meer vir ons! Laat ons dan so lewe, stry teen die kwaad, dat ons doop nie in die oordeel teen ons getuig nie.
Kom ons lees saam wat ons belydenis oor die dinge getuig (Kategismus Sondag 26):
Vraag 69: Hoe word jy in die heilige doop daarop gewys en daarvan verseker dat die enige offer van Christus aan die kruis jou ten goede kom?
Antwoord: So: Christus het die uitwendige waterbad ingestel (a). Daarby het Hy beloof (b) dat ek net so seker met sy bloed en Gees van die onreinheid van my siel, dit is, van al my sondes, gewas is (c) as wat ek uitwendig met die water gewas is, wat die vuilheid van die liggaam wegneem.
(a)Matt 28:19. (b) Matt 28:19; Mark 16:16; Hand 2:38; Joh 1:33; Matt 3:11; Rom 6:3, 4. (c) 1 Pet 3:21; Mark 1:4; Luk 3:3.
Vraag 70: Wat beteken dit om met die bloed en Gees van Christus gewas te wees?
Antwoord: Dit beteken om van God vergewing van sonde uit genade te ontvang ter wille van die bloed van Christus wat Hy in sy offer aan die kruis vir ons gestort het (a). Verder, om deur die Heilige Gees vernuwe en as lede van Christus geheilig te wees sodat ons die sonde hoe langer hoe meer afsterwe en godvresend en onbesproke lewe (b).
(a)Heb 12:24; 1 Pet 1:2; Op 1:5; 7:14; Sag 13:1; Eseg 36:25. (b) Joh 1:33; 3:5; 1 Kor 6:11; 12:13; Rom 6:4; Kol 2:12.
Vraag 71: Waar het Christus ons belowe dat Hy ons net so seker met sy bloed en Gees wil was as wat ons met die doopwater gewas word?
Antwoord: Met die instelling van die doop wat soos volg lui: "Gaan dan heen, maak dissipels van al die nasies en doop hulle in die Naam van die Vader en die Seun en die Heilige Gees..." (Matt 28:19); en: "Hy wat glo en hom laat doop, sal gered word; maar hy wat nie glo nie, sal veroordeel word" (Mark 16:16). Hierdie belofte word ook herhaal waar die Skrif die doop die bad van die wedergeboorte en die afwassing van die sondes noem (Tit 3:5; Hand 22:16).
Datum: 9 Januarie 2005 (aand)